钦定古今图书集成/明伦汇编/家范典/第063卷 > 《为杨长文作弟仲武哀祝文》潘岳
## 钦定古今图书集成/明伦汇编/家范典/第063卷 > 《为杨长文作弟仲武哀祝文》潘岳

悠悠上天，我独何辜？祖考早世，昆弟幼孤，备尝艰毒，
同集《蓼荼》。父兮生我，过庭靡闻，母兮鞠我，宁一苦辛。
日顾日复，我弟我身，并自垂发，越于成人，濬哲聪朗，
纯粹温良，烈烈清风，邦族之望，母氏劬劳，庶尔之报，
彼苍者天，云何不吊？歼我令弟，穷泉是造。无父何怙，
无弟何友，茕茕此身，哀哀慈母，烦冤痛毒，抚心思咎，
哀尔“薄祜，逢家多阻。弱冠未室，盛年绝绪。丧庭寥廓，
庐位无主。冥冥长夜，窈窈元宇。当复何时，见我《仲武》。
于以祔之，于其王父。魂而有灵，神其宁处。”